ประกาศคณะกรรมการกํากับหลักทรัพย์และตลาดหลักทรัพย์ที่ กธ. 9 /2556เรื่อง การแยกและจัดการทรัพย์สินของลูกค้า ในกรณีผู้ประกอบธุรกิจถูกศาลสั่งพิทักษ์ทรัพย์\_\_\_\_\_\_\_\_\_\_\_\_\_\_\_\_\_\_\_\_\_ อาศัยอํานาจตามความในมาตรา 9 และมาตรา 43 แห่งพระราชบัญญัติสัญญาซื้อขายล่วงหน้า พ.ศ. 2546 และมาตรา 14 และมาตรา 111/1 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 36 มาตรา 41 มาตรา 43 มาตรา 44 มาตรา 45 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. โดยได้ปรึกษาหารือกับรัฐมนตรีว่าการกระทรวงยุติธรรมออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 1 พฤศจิกายน พ.ศ. 2556 เป็นต้นไปข้อ ๒ ในประกาศนี้"ผู้ประกอบธุรกิจ" หมายความว่า (1) ผู้ประกอบธุรกิจสัญญาซื้อขายล่วงหน้าประเภทตัวแทนซื้อขายสัญญาซื้อขายล่วงหน้า(2) บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์(3) ผู้ประกอบธุรกิจสัญญาซื้อขายล่วงหน้าอื่นที่คณะกรรมการกํากับตลาดทุนประกาศกําหนดเพิ่มเติมตามมาตรา 41 แห่งพระราชบัญญัติสัญญาซื้อขายล่วงหน้า พ.ศ. 2546 และบริษัทหลักทรัพย์อื่นที่คณะกรรมการกํากับตลาดทุนประกาศกําหนดเพิ่มเติมตามมาตรา 111/1 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 "ทรัพย์สินของลูกค้า" หมายความว่า ทรัพย์สินที่ถือว่าเป็นของลูกค้าตามที่กําหนดในกฎหมายว่าด้วยสัญญาซื้อขายล่วงหน้า หรือกฎหมายว่าด้วยหลักทรัพย์และตลาดหลักทรัพย์ แล้วแต่กรณี"ลูกค้า" หมายความว่า ลูกค้าของผู้ประกอบธุรกิจตามที่กําหนดในกฎหมายว่าด้วยสัญญาซื้อขายล่วงหน้าหรือกฎหมายว่าด้วยหลักทรัพย์และตลาดหลักทรัพย์ แล้วแต่กรณี"สํานักหักบัญชี" หมายความว่า สํานักหักบัญชีสําหรับธุรกรรมที่เกี่ยวข้องกับสัญญาซื้อขายล่วงหน้า หรือสํานักหักบัญชีสําหรับธุรกรรมที่เกี่ยวข้องกับหลักทรัพย์ แล้วแต่กรณี"ผู้มีอํานาจดําเนินการ" หมายความว่า เจ้าพนักงานพิทักษ์ทรัพย์และสํานักงาน ก.ล.ต. "บัญชีทรัพย์สินของลูกค้า" หมายความว่า บัญชีทรัพย์สินของลูกค้าที่ผู้ประกอบธุรกิจจัดทําขึ้นตามกฎหมายว่าด้วยสัญญาซื้อขายล่วงหน้า หรือกฎหมายว่าด้วยหลักทรัพย์และตลาดหลักทรัพย์ แล้วแต่กรณี และกฎเกณฑ์ที่ออกตามกฎหมายดังกล่าวข้อ ๓ ประกาศนี้ให้ใช้บังคับกับการแยกและจัดการทรัพย์สินของผู้ประกอบธุรกิจที่ถูกศาลสั่งพิทักษ์ทรัพย์ เพื่อประโยชน์ในการจัดการชําระราคาและส่งมอบสัญญาซื้อขายล่วงหน้าหรือหลักทรัพย์ของลูกค้า และการจัดการทรัพย์สินของลูกค้าที่ไม่มีภาระผูกพันกับผู้ประกอบธุรกิจซึ่งได้มีการแบ่งแยกไว้อย่างชัดเจนแล้วหมวด ๑ ขอบเขตการดําเนินการ\_\_\_\_\_\_\_\_\_\_\_\_\_\_\_\_\_\_ข้อ ๔ เพื่อประโยชน์ในการชําระหนี้ในตลาดทุนโดยรวม และเพื่อให้ลูกค้าได้รับทรัพย์สินที่มีหลักฐานแสดงให้เห็นได้ว่าเป็นทรัพย์สินของลูกค้าซึ่งอยู่ในความครอบครองของผู้ประกอบธุรกิจที่ถูกศาลสั่งพิทักษ์ทรัพย์ ให้ผู้มีอํานาจดําเนินการทําการแยกและจัดการทรัพย์สินของลูกค้าเมื่อศาลสั่งพิทักษ์ทรัพย์โดยไม่ชักช้าและให้เป็นไปตามหลักเกณฑ์ดังต่อไปนี้(1) ให้สํานักงาน ก.ล.ต. ดําเนินการแยกและจัดการทรัพย์สินของลูกค้าดังต่อไปนี้ (ก) รวบรวมและจัดสรรทรัพย์สินของลูกค้าคืนให้แก่ลูกค้า (ข) โอนบัญชีและทรัพย์สินของลูกค้าไปให้ผู้ประกอบธุรกิจรายอื่น (ค) ล้างฐานะสัญญาซื้อขายล่วงหน้าของลูกค้าในกรณีที่ไม่สามารถโอนให้ผู้ประกอบธุรกิจสัญญาซื้อขายล่วงหน้ารายอื่นได้ (2) ให้เจ้าพนักงานพิทักษ์ทรัพย์ดําเนินการอื่นใดนอกเหนือจากการดําเนินการตาม (1) เพื่อประโยชน์ในการจัดการทรัพย์สินของผู้ประกอบธุรกิจที่ศาลมีคําสั่งพิทักษ์ทรัพย์ตามที่กําหนดไว้ในกฎหมายว่าด้วยล้มละลายข้อ ๕ ในการดําเนินการตามข้อ 4(1) ให้เจ้าพนักงานพิทักษ์ทรัพย์ช่วยเหลือสนับสนุนการดําเนินการใด ๆ เพื่อให้สํานักงาน ก.ล.ต. สามารถดําเนินการได้สําเร็จลุล่วง และให้สํานักงาน ก.ล.ต. ประสานงานให้เจ้าพนักงานพิทักษ์ทรัพย์ทราบการดําเนินการดังกล่าวเพื่อให้เจ้าพนักงานพิทักษ์ทรัพย์สามารถดําเนินการตามข้อ 4(2) ได้ ข้อ ๖ การดําเนินการตามข้อ 4 และข้อ 5 กรมบังคับคดีและสํานักงาน ก.ล.ต. อาจร่วมกันกําหนดแนวปฏิบัติในรายละเอียดได้ข้อ ๗ ในการดําเนินการแยกและจัดการทรัพย์สินของลูกค้าตามประกาศนี้ ผู้มีอํานาจดําเนินการอาจมอบหมายให้บุคคลอื่นดําเนินการแทนได้ตามที่เห็นสมควรการมอบหมายการดําเนินการตามวรรคหนึ่ง ผู้มีอํานาจดําเนินการต้องติดตามดูแลให้ผู้ได้รับมอบหมายแยกและจัดการทรัพย์สินของลูกค้าให้เป็นไปตามที่ได้รับมอบหมาย ตามกฎหมาย และตามหลักเกณฑ์ที่กําหนดในประกาศนี้ หมวด ๒ การแยกและจัดการทรัพย์สินของลูกค้า\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๘ ในการแยกและจัดการทรัพย์สินของลูกค้าของผู้ประกอบธุรกิจตามข้อ 4(1) ให้สํานักงาน ก.ล.ต. ตรวจพิสูจน์ทรัพย์สินของลูกค้าโดยให้ดําเนินการดังต่อไปนี้(1) ตรวจสอบทรัพย์สินของลูกค้าที่อยู่ในความครอบครองของผู้ประกอบธุรกิจและภาระผูกพันที่เกี่ยวข้องกับธุรกรรมการซื้อขายสัญญาซื้อขายล่วงหน้าหรือการซื้อขายหลักทรัพย์ รวมทั้งดําเนินการแยกทรัพย์สินของลูกค้าออกจากกองทรัพย์สินของผู้ประกอบธุรกิจ(2) ชําระราคาหรือส่งมอบทรัพย์สินที่มีภาระผูกพันอยู่กับบุคคลภายนอกดังต่อไปนี้ (ก) บุคคลที่เกี่ยวข้องกับธุรกรรมการซื้อขายสัญญาซื้อขายล่วงหน้าหรือการซื้อขายหลักทรัพย์ของลูกค้า โดยชําระราคาหรือส่งมอบทรัพย์สินให้แก่สํานักหักบัญชี (ข) บุคคลตามสัญญาซื้อขายล่วงหน้าหรือสัญญาซื้อขายหลักทรัพย์ที่เกิดขึ้นนอกศูนย์ซื้อขายสัญญาซื้อขายล่วงหน้าหรือนอกตลาดหลักทรัพย์ (over the counter) ซึ่งได้ดําเนินการผ่านหรือในนามของผู้ประกอบธุรกิจเพื่อประโยชน์ของลูกค้า โดยชําระราคาหรือส่งมอบทรัพย์สินให้แก่บุคคลดังกล่าว(3) ส่งคืนทรัพย์สินของลูกค้าที่เหลืออยู่คืนให้แก่ลูกค้าหรือโอนบัญชีไปยังผู้ประกอบธุรกิจรายอื่น แล้วแต่กรณี ตามที่ลูกค้าแจ้งความประสงค์ไว้ ทั้งนี้ ในกรณีที่ไม่สามารถคืนหรือโอนบัญชีได้ ให้ดําเนินการล้างฐานะสัญญาซื้อขายล่วงหน้าและคืนทรัพย์สินคงเหลือ (ถ้ามี) ให้แก่ลูกค้า ในการดําเนินการตามวรรคหนึ่ง หากสํานักงาน ก.ล.ต. ไม่สามารถติดต่อลูกค้าได้ หรือลูกค้าไม่มารับทรัพย์สินคืน ให้สํานักงาน ก.ล.ต. ดําเนินการตามแนวปฏิบัติที่กรมบังคับคดีและสํานักงาน ก.ล.ต. ได้ร่วมกันกําหนดขึ้นตามข้อ 6 ข้อ ๙ ในการจัดสรรทรัพย์สินคืนให้แก่ลูกค้า ให้สํานักงาน ก.ล.ต. คืนทรัพย์สินให้แก่ลูกค้าซึ่งไม่มีประโยชน์เกี่ยวข้องกับผู้ประกอบธุรกิจที่ถูกศาลสั่งพิทักษ์ทรัพย์ก่อน ในกรณีที่ทรัพย์สินของลูกค้าที่เหลืออยู่ภายหลังการแยกและจัดการทรัพย์สินของลูกค้าตามข้อ 8 ไม่เพียงพอที่จะคืนให้แก่ลูกค้าครบจํานวน ให้สํานักงาน ก.ล.ต. คืนทรัพย์สินให้แก่ลูกค้าเฉลี่ยตามสัดส่วนที่ปรากฏในบัญชีทรัพย์สินของลูกค้าที่ผู้ประกอบธุรกิจจัดทําไว้ข้อ ๑๐ ในกรณีที่มีข้อสงสัยว่าทรัพย์สินที่สํานักงาน ก.ล.ต. เข้าไปดําเนินการแยกและจัดการนั้นเป็นทรัพย์สินของลูกค้าหรือไม่ ให้สํานักงาน ก.ล.ต. ส่งมอบทรัพย์สินนั้นให้แก่เจ้าพนักงานพิทักษ์ทรัพย์เพื่อจัดการทรัพย์สินของผู้ประกอบธุรกิจที่ศาลมีคําสั่งพิทักษ์ทรัพย์ตามที่กําหนดไว้ในกฎหมายว่าด้วยล้มละลายต่อไปข้อ ๑๑ ให้สํานักงาน ก.ล.ต. ดําเนินการแยกและจัดการทรัพย์สินของลูกค้าให้แล้วเสร็จภายในหกสิบวันนับแต่วันที่ผู้ประกอบธุรกิจถูกศาลสั่งพิทักษ์ทรัพย์ และเมื่อสํานักงาน ก.ล.ต. ดําเนินการตามประกาศนี้แล้วเสร็จ ให้สํานักงาน ก.ล.ต. แจ้งการดําเนินการพร้อมค่าใช้จ่าย (ถ้ามี) ให้กรมบังคับคดีทราบเป็นลายลักษณ์อักษร เพื่อประโยชน์ในการจัดการทรัพย์สินของผู้ประกอบธุรกิจที่ศาลมีคําสั่งพิทักษ์ทรัพย์ตามที่กําหนดไว้ในกฎหมายว่าด้วยล้มละลาย และเพื่อให้มีการชําระค่าใช้จ่ายตามมาตรา 130 แห่งพระราชบัญญัติล้มละลาย พุทธศักราช 2483 ให้สํานักงาน ก.ล.ต. ตามความเหมาะสมต่อไป ผู้มีอํานาจลงนาม - ประกาศ ณ วันที่ 18 ตุลาคม พ.ศ. 2556 (นายอัชพร จารุจินดา) ประธานกรรมการ คณะกรรมการกํากับหลักทรัพย์และตลาดหลักทรัพย์